Predkladacia  správa

Návrh zákona o verejnom zdravotníctve a o zmene a doplnení niektorých zákonov predkladá na rokovanie vlády Slovenskej republiky minister zdravotníctva Slovenskej republiky v rámci Plánu legislatívnych úloh vlády Slovenskej republiky. V rámci úloh na úseku zdravotníctva je, popri legislatíve upravujúcej starostlivosť o zdravie a liečbu jednotlivcov, nutné upraviť rozsiahlu problematiku verejného zdravotníctva, ktorá sa zaoberá verejným zdravím i zdravím jednotlivých skupín obyvateľstva. Táto problematika je v súčasnosti upravená čiastočne zákonom NR SR č. 272/1994 Z.z. o ochrane zdravia ľudí, ktorý bol dvanásť krát novelizovaný. Vzhľadom k  tomu, že verejné zdravotníctvo pokrýva obrovskú oblasť problematiky ochrany, podpory a rozvoja verejného zdravia, prevencie ochorení a pre nezastaviteľný a  trvalý vývoj v tejto oblasti je potrebné túto problematiku nanovo a komplexne  upraviť.

V rámci programového vyhlásenia vlády a transformácie zdravotníctva sa veľký dôraz kladie aj na vybudovanie moderného verejného zdravotníctva ako jednej z funkcií štátu v oblasti starostlivosti o zdravie občanov. Vo vzťahu k právu Európskej únie je potrebné zdôrazniť  počet smerníc EÚ týkajúcich sa verejného zdravia, ktoré sú obsiahnuté v troch kapitolách acquis communautaire a  dotýka sa aj ďalších kapitol. Predstavuje veľký rozsah povinností štátu ako aj povinných subjektov a ochrany práv obyvateľstva. 

Práve prudký rozvoj vedomostí a vedeckého poznania v tejto oblasti,  požiadavky EÚ a prirodzená potreba pretransformovať súčasný systém boli podnetom na vypracovanie koncepcie verejného zdravotníctva, ktorá bola schválená uznesením vlády Slovenskej republiky a ktorá je jedným zo základných stavebných prvkov pre vlastný zákon. Ďalšími významnými dokumentmi, ktorých prvky a hodnoty  tento zákon  obsahuje sú  rozhodnutie Európskeho parlamentu číslo 1786/2002 z  23. septembra 2002 o  prijatí programu Komunitných akcií na poli verejného zdravia na roky 2003–2008. Najvýznamnejším dokumentom však zostáva program Svetovej zdravotníckej organizácie ZDRAVIE 21.  Základnými hodnotami týchto dokumentov sú čo najvyššia úroveň zdravia pre všetkých, rovnosť v zdraví, právo na zdravé determinanty zdravia, na zdravie v  každom veku a  zodpovednosť celej spoločnosti za zdravie hľadiac pritom vždy na dôstojnosť a  výnimočnosť  každého človeka. 

Slovenská republika týmto zákonom potvrdzuje svoju príslušnosť k všetkým Európskym krajinám, zásadám a morálnym princípom spoločným pre nás všetkých, ktoré bude dodržiavať pri presadzovaní záujmov, ktorých jediným cieľom je zdravie pre všetkých. Všetky tieto iniciatívy bude Slovenská republika vykonávať a uplatňovať práve pomocou výkonu tohto zákona.   

 Návrh zákona vytvára pevný základ pre koncepčný rozvoj verejného zdravotníctva v  Slovenskej republike a komplexne mení smerovanie súčasného systému verejného zdravotníctva, tým že  smeruje  významnú časť výkonu verejného zdravotníctva do oblasti podpory  a  rozvoja  verejného zdravia a nezameriava sa len na výkon represívnych funkcií v ochrane verejného zdravia.  

Vzhľadom na široký rozsah problematiky budú na zákon nadväzovať všeobecne záväzné vykonávacie právne predpisy, ktoré budú podrobne riešiť špecifické okruhy tém verejného zdravotníctva. Podľa jednotlivých okruhov problematiky sa tam, kde to je v súlade so zákonom Národnej rady Slovenskej republiky č.19/2002  Z.z. uplatňuje systém vydania aproximačných nariadení vlády Slovenskej republiky.

Zákon nebude mať negatívny dopad na rozpočty obcí a ani rozpočty vyšších územných celkov. Bude však mať dopad na štátny rozpočet: vzhľadom na reštrukturalizáciu štátnej správy regionálnych úradov verejného zdravotníctva Slovenskej republiky možno očakávať úspory výdavkov štátneho rozpočtu. 

Návrh zákona bol predložený na medzirezortné pripomienkové konanie spolu 59 subjektom v  dňoch od 1.2.2005 do 21.2.2005 v bežnej lehote 15 pracovných dní. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.

	Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.